রুমানা ২০১০ সালের ১ আগস্ট বিশ্ববিদ্যালয় থেকে এক বছরের শিক্ষা ছুটি নেন৷ তিনি কানাডার ইউনিভার্সিটি অব ব্রিটিশ কলম্বিয়ায় মাস্টার্স করার জন্য এ ছুটি নেন৷ চলতি বছরের ১ আগস্ট তার শিক্ষা ছুটি শেষ হওয়ার কথা৷  ঢাকা বিশ্ববিদ্যালয় থেকে নেয়া ছুটির আবেদনপত্র অনুযায়ী একটি সেমিনারে অংশ নিতে তার আজ মঙ্গলবার ভারতে যাওয়ার কথা ছিল৷ তার স্বামী সাঈদ হাসান রুমানার বিদেশ যাওয়ার ঘোর বিরোধী ছিলেন৷ রুমানা দেশে আসার পর থেকে স্বামী-স্ত্রীর মধ্যে এ নিয়ে প্রায়ই ঝগড়া হতো৷ এক বছর ছুটি শেষে তার ফের ঢাকা বিশ্ববিদ্যালয়ের আন্তর্জাতিক সম্পর্ক বিভাগে যোগদানের কথা ছিল৷ অবসরপ্রাপ্ত মেজর মঞ্জুর হোসেনের এক ছেলে এবং এক মেয়ে৷ রুমানাই বড়৷ তার ভাই দেশের বাইরে থাকেন৷ তাই হাসান সাঈদকে নিজের বাড়িতেই রাখতেন তিনি৷ সাঈদের মা-বাবা দুজনই যুক্তরাষ্ট্র প্রবাসী৷  রুমানার গ্রামের বাড়ি মাগুরা জেলার শালিখা থানার গজদুর্বা গ্রামে৷ তিনি ঢাকাতেই পড়ালেখা করেছেন৷ ১৯৯৩ সালে রাজধানীর আজিমপুরের অগ্রণী স্কুল থেকে স্টার মার্ক নিয়ে এসএসসি ও ১৯৯৩ সালে ভিকারুন নিসা নূন স্কুল অ্যান্ড কলেজ থেকে স্টার মার্ক নিয়ে এইচএসসি পাস করেন৷ এরপর ভর্তি হন ঢাকা বিশ্ববিদ্যালয়ের আন্তর্জাতিক সম্পর্ক বিভাগে৷ ২০০২ সালে এ বিভাগ থেকে সেকেন্ড ক্লাস ফার্স্ট হয়ে অনার্স ও ২০০৪ সালে মাস্টার্সে প্রথম শ্রেণীতে প্রথম স্থান অর্জন করেন৷ ২০০৪ সালের ৩ জুলাই ঢাকা বিশ্ববিদ্যালয়ের আন্তর্জাতিক সম্পর্ক বিভাগে প্রভাষক  হিসেবে যোগ দেন৷ ২০০৯ সালের ২৫ অক্টোবর সহকারী অধ্যাপক পদে পদোন্নতি পান৷